Poštovane izabranice Hrvatske ženske reprezentacije,

Vrlo smo iznenađeni vašom reakcijom i traženjem očitovanja na odluku Izvršnog odbora Hrvatskog šahovskog savez jer bi vaša briga trebala prvenstveno biti profesionalna i usmjerena na ostvarenje što boljeg sportskog rezultata. Kako navodite radi se o promjeni kojom je novoizabrani v.d. izbornik Nenad Dorić u sastav reprezentacije uvrstio Valentinu Golubenko jednu od najjačih Hrvatskih šahistica, velemajstoricu, svjetsku juniorsku prvakinju i standardnu članicu Hrvatske reprezentacije koja je bila jedna od glavnih uzdanica na 1. ploči i iznosila teret mečeva i sa najjačim svjetskim šahisticama. Donoseći tu odluku dali smo šansu novom v.d. izborniku da ispravi učinjeni propust koji je znatno oslabio snagu naše reprezentacije, a vjerovali smo da je i vama kao članicama reprezentacije stalo do što boljeg sportskog rezultata.

Sjednica na koju se pozivate održana je 29.06.2018. godine i na toj sjednici tadašnji izbornik Ervin Sindik samo je dostavio spisak igračica koje je odredio za predstojeći nastup na olimpijadi, a u zapisniku te sjednice, koji se može vidjeti na web stranici Hrvatskog šahovskog saveza, između ostaloga pod točkom 1. stoji „Izvršni odbor je primio na znanje sastave izbornika muške i ženske reprezentacije koja će nastupiti u rujnu na Olimpijadi u Batumiju(Gruzija).“ Dakle u dobroj vjeri pretpostavljalo se da je izbornik odabrao sve najbolje šahistice koje je u tom trenutku mogao i koje su potvrdile svoje sudjelovanje u ženskom olimpijskom timu.

12.08.2018. godine na e-mail adrese predsjednika i članova IO HŠS stiglo je pismo Valerija Golubenka iz kojega nam je postalo jasno da Valentina uopće nije kontaktirana te da je tek naknadno, kada je već bio određen sastav g. Golubenko tražio od Ervina Sindika da objasni zašto je izostavljena i zašto uopće nije bila kontaktirana. Sve do tog e-maila g. Golubenka podrazumijevalo se da je Valentina zbog osobnih razloga odbila sudjelovati na olimpijadi. Kako se radi od jednoj od najboljih Hrvatskih šahistica ikad, trebalo je biti normalno, ali i odgovorno da se taj problem izostavljanja, a pogotovo bez ikakvog kontakta, a prema zahtjevu g. Golubenka postavi na dnevni red sjednice Izvršnog odbora Hrvatskog šahovskog saveza.

Na toj sjednici koja je održana 20.08.2018. godine pored tog propusta bivšeg izbornika koji zasigurno šteti Hrvatskom šahu isto tako je utvrđeno da nije podneseno izvješće sa MITROP-a kupa za koji smo nažalost preko organizatora iz Italije saznali o neprimjerenom ponašanju nekih članica Hrvatske reprezentacije te time i narušavanja ugleda Hrvatskog šaha, a za katastrofalan sportski rezultat smo i sami saznali prateći to natjecanje.

Zbog svega toga IO je odgovorno i promptno reagirao i sa 6 glasova za, jednim suzdržanim i 2 odsutna dao povjerenje novom v.d. izborniku Nenadu Doriću kojemu je data zadaća da pokuša odrediti najjači sastav Hrvatske reprezentacije i ispravi eventualne netransparentne i štetne odluke koje bi mogle umanjiti rezultate na predstojećoj olimpijadi.

Nažalost jedna od naših najboljih igračica koja je trebala biti nositelj ekipe na 1. ploči Borka Frančišković otkazala je svoj nastup nakon izbornikovog uvrštavanja Valentine Golubenko u sastav Hrvatske reprezentacije pravdajući to štetnom promjenom sastava ekipe. Nastup je otkazala i Ivona Purgar pravdajući to nemoralnim i nepoštenim potezom IO HŠS-a no koliko je moralno i pošteno izostaviti iz ekipe velemajstoricu i juniorsku prvakinju svijeta i podržavti takvu odluku. Dalje Purgar navodi da je taj potez neprofesionalan pa je onda valjda izostavljanje igračice poput Valentine Golubenko profesionalan pošten i moralan, a nadsve visokokvalitetan sportski čin. Nadalje spominju se ozbiljne pripreme koje su prošle igračice no prijedlog novog v.d. izbornika nije izostavio niti jednu igračicu koja je prošla te pripreme pa je nejasno o čemu se tu govori. Iz navedenih činjenica može se vidjeti da je Izvršni odbor učinio sve da na olimpijadu putuju u ovom trenutku najjače igračice, pa ostaje nedoumica zašto se inzistira na sastavu koji bi očigledno bio slabiji.

U međuvremenu nastup je otkazala i Ana Berke pa ostaje pitanje zašto su nakon što su u roku od jednog dana 2 puta potvrdile svoj nastup naknadno nakon što je izbornik već prijavio sastav ponovo otkazivale. Što se to dogodilo i kakav je to i od koga pritisak i kakva je to neozbiljnost da nakon dvije potvrde nastupa otkazuju nastup.

IO HŠS mora brinuti da na olimpijadu putuju najjače igračice, a i igračicama bi trebalo biti drago da to bude najjača ekipa kako bi polučile čim bolji sportski rezultat.

Na kraju moramo se zapitati zašto ustvari dolazi do ovakve mučne situacije kada se učinilo sve da na olimpijadu putuje najjači ženski sastav, a igračicama koje su ovako reagirale ostaje da razmisle kako će ubuduće braniti boje Hrvatske sa ovakvim stavovima i ucjenama. Na sreću Hrvatska ima još talentiranih mladih djevojaka koje zaslužuju da dobiju šansu da brane boje Hrvatske što će za njih zasigurno biti događaj koji će im dati dodatni poticaj za ozbiljnije bavljenje šahom i nezaboravan doživljaj za čitav život. Intencija ovog sastava IO HŠS i inače jest širenje baze ženskog šaha jer je očito da imamo vrlo mali i skučen izbor igračica što je ovaj slučaj dodatno potvrdio.

Nažalost moramo spomenuti da je prekjučerašnja sjednica IO HŠS-a na kojoj je donesana ta odluka i inače bila vrlo burna i stresna, da su na njoj donesene mnoge važne odluke za budućnost i jedinstvo Hrvatskog šaha, a da će vrlo skoro biti donesene i druge vrlo važne odluke koje će odvesti Hrvatski šah u pravom smeru. Takav tijek sijednice izazvao je i ostavke pojedinih članova Izvršnog odbora što dovoljno svjedoči o dramatici događanja. Nažalost ovi događaji sa ženskom reprezentacijom slučajno ili ne dodatno destabiliziraju rad manipulirajući tim odlukama pa se nadamo da je to samo slučajnost.

Dopredsjednik HŠS-a:

Ivica Brkić

Članovi IO HŠS-a:

Vladimir Cvetnić

Branimir Jukić

Ivan Mandekić

Nenad Vlašić